English: In terms of your point about local action as opposed to countywide action, I think I've dealt with that in response to Andrew R.T. Davies. It's a regular part of consideration, and you'll see that we've made that choice within Carmarthenshire. We regularly consider the advice that we get from the local incident management teams on the pattern of infection that exists, and we then have to make choices based on the local evidence and intelligence of that. If we're in a position to have a different pattern of measures coming into force, then we would do so. This is all about how we keep Wales safe and how we keep individual communities and groups of communities safe across the country as well. In terms of your point about loneliness and isolation and the mental health and well-being of people, this is something that we have regularly considered throughout. It's part of the reason why the household bubbles or extended households have been introduced, to make sure that there's a predictable pattern of people meeting each other indoors, because the greatest risk of infection is from your family and your friends. You'll have heard from Rob Orford, the chief scientific adviser on health, last week in the health committee that they are the people who you are most likely to give coronavirus to or to acquire coronavirus from. It's a very, very difficult measure to break apart those household bubble arrangements and its one of the more difficult parts of decision making that we have to confront, so we don't do it lightly. We are looking, as you know, at individual measures to see whether we can do more, because, certainly, as I've recognised in the statement, I recognise that the measures we take to protect people's lives come with a cost, and, as I say, that is not something that we do lightly at all. In terms of your regular commentary about testing, you'll be aware that there was no consequential on offer in terms of the lighthouse lab programme. It was a programme for us either to take part in or not, and much of the commentary at the outset was why we weren't taking part in the programme, and you'll recall that I indicated previously that that was because we weren't able to have the data flowing in to us. We are now. We've been able to do it in a consistent way in Wales throughout that period of time. It's why we haven't had some of the challenges that England had recently for a couple of days on the NHS COVID app, because we've managed to arrange our system to have all of that information flowing into the Welsh system and going to our contact tracers and more broadly. It's also the case, of course, that we're not the only Government that has taken part in the lighthouse lab testing programme. The SNP Government in Scotland took part much earlier than we did, as did the multiparty Government in Northern Ireland. We have, alongside that, built up our own capacity and now we regularly have 3,000 to 4,000 Public Health Wales lab tests being run each day. We expect to see that expanded in the coming days as a regular part and feature of our system. So, we're actually in a place where that is helping to sustain the Welsh testing process at present, whilst we look for lighthouse labs to recover, and we're building into it the expected increase in demand. On your point on the speed of tracing and not just the success of it, this is a genuine good-news story for Wales. We should be very proud of what our public servants have done across health and local government working together. In the last week when we've published figures, 94 per cent of new cases were successfully traced, and in terms of their contacts, 86 per cent of their contacts were successfully traced and 73 per cent of those contacts were traced within 24 hours. So, we're getting to high numbers of people and we're getting to them very quickly as well. What we want, though, is more information provided to us more quickly to allow our contact tracers to do their job, because that is an essential part of keeping all the other forms of activity open for business across Wales, whether in high or low prevalence areas. But I generally think that people on all political sides and shades can take a share of credit for what NHS Wales test, trace and protect is delivering right across the country. In terms of the Royal Glamorgan Hospital, the CMO's office has sent out a reminder to all parts of the service about testing patients before they come in. Staff are being tested within the Royal Glamorgan, and any decisions that are made about any further control measures will take place following consideration by the local management team and the local public health agency, together with the local authority as a key partner. Because we will need to think about who needs to be in that hospital and how the red and green zones that are in place in the Royal Glamorgan and in other hospitals - to make sure they're functioning effectively. We understand that some of this is about transmission within the hospital and some of it also comes from the reality that there is a community reservoir of coronavirus that has risen over the last few weeks, which is why Rhondda Cynon Taf is part of the local restrictions regime that we have in place across a number of authorities in Wales. But as and when there is a decision to be made, it'll be a matter for the local health board to take some of these steps, but if I need to make a decision, then I'll make sure that I communicate that to Members and the public as soon as possible.
Welsh: O ran eich pwynt am weithredu lleol yn hytrach na gweithredu ar draws y sir, rwy'n credu fy mod i wedi ymdrin â hynny wrth ymateb i Andrew R.T. Davies. Mae'n rhan reolaidd o ystyriaeth, a byddwch chi'n gweld ein bod wedi gwneud y dewis hwnnw o fewn Sir Gaerfyrddin. Rydym ni'n ystyried yn rheolaidd y cyngor yr ydym ni'n ei gael gan y timau rheoli digwyddiadau lleol ar batrwm yr haint sy'n bodoli, ac yna mae'n rhaid i ni wneud dewisiadau ar sail tystiolaeth a gwybodaeth leol am hynny. Os ydym ni mewn sefyllfa i fod â phatrwm gwahanol o fesurau'n dod i rym, yna byddem ni'n gwneud hynny. Mae hyn i gyd yn ymwneud â sut yr ydym ni'n diogelu Cymru a sut yr ydym yn cadw cymunedau unigol a grwpiau o gymunedau yn ddiogel ledled y wlad hefyd. O ran eich pwynt am unigrwydd a bod yn ynysig ac iechyd a lles meddwl pobl, mae hyn yn rhywbeth yr ydym ni wedi ei ystyried yn rheolaidd drwy gydol hyn. Mae rhan o'r rheswm pam mae'r swigod aelwydydd neu aelwydydd estynedig wedi'u cyflwyno, i wneud yn siŵr bod patrwm rhagweladwy o bobl sy'n cwrdd â'i gilydd dan do, oherwydd gan eich teulu a'ch ffrindiau y daw'r risg fwyaf o heintio. Byddwch chi wedi clywed gan Rob Orford, y prif gynghorydd gwyddonol ar iechyd, yr wythnos diwethaf yn y pwyllgor iechyd mai nhw yw'r bobl yr ydych chi'n fwyaf tebygol o roi'r coronafeirws iddyn nhw neu o ddal y coronafeirws ganddyn nhw. Mae'n fesur anodd iawn, iawn i chwalu'r trefniadau swigod aelwydydd hynny ac mae'n un o'r rhannau anoddaf o wneud penderfyniadau y mae'n rhaid i ni eu hwynebu, felly nid ydym ni'n gwneud hynny'n ddifeddwl. Rydym ni'n edrych, fel y gwyddoch chi, ar fesurau unigol i weld a allwn ni wneud mwy, oherwydd, yn sicr, fel yr wyf i wedi'i gydnabod yn y datganiad, rwy'n cydnabod bod y mesurau yr ydym yn eu cymryd i ddiogelu bywydau pobl yn dod gydag anfanteision, ac, fel y dywedais, nid yw hynny'n rhywbeth a wnawn yn ddifeddwl o gwbl. O ran eich sylwebaeth reolaidd am brofion, byddwch chi'n ymwybodol nad oedd unrhyw gyllid canlyniadol ar gael o ran y rhaglen labordai lighthouse. Roedd yn rhaglen i ni naill ai gymryd rhan ynddi neu beidio, ac roedd llawer o'r sylwebaeth ar y dechrau yn gofyn pam nad oeddem ni'n cymryd rhan yn y rhaglen, a byddwch chi'n cofio i mi ddweud o'r blaen mai'r rheswm am hynny oedd nad oeddem ni'n gallu cael y data yn llifo i mewn atom ni. Rydym ni erbyn hyn. Rydym ni wedi gallu gwneud hynny mewn ffordd gyson yng Nghymru drwy gydol y cyfnod hwnnw. Dyna pam nad ydym ni wedi gweld rhai o'r heriau a fu yn Lloegr yn ddiweddar am ychydig ddyddiau ar ap COVID y GIG, oherwydd ein bod ni wedi llwyddo i drefnu ein system a chael yr holl wybodaeth honno yn llifo i mewn i system Cymru ac yn mynd i'n swyddogion olrhain cysylltiadau ac yn fwy cyffredinol. Mae'n wir hefyd, wrth gwrs, nad ni yw'r unig Lywodraeth sydd wedi cymryd rhan yn rhaglen brofi labordai lighthouse. Cymerodd Llywodraeth yr SNP yn yr Alban ran yn llawer cynharach nag y gwnaethom ni, fel y gwnaeth y Llywodraeth amlbleidiol yng Ngogledd Iwerddon. Ochr yn ochr â hynny, rydym wedi meithrin ein capasiti ein hunain ac yn awr mae gennym 3,000 i 4,000 o brofion labordy Iechyd Cyhoeddus Cymru yn cael eu cynnal bob dydd. Rydym yn disgwyl gweld hynny'n cael ei ehangu yn y dyddiau nesaf i fod yn rhan reolaidd ac yn nodwedd o'n system. Felly, rydym ni mewn gwirionedd mewn sefyllfa lle mae hynny'n helpu i gynnal proses brofi Cymru ar hyn o bryd, wrth i ni aros i labordai lighthouse adfer eu prosesau, ac rydym wedi cynnwys y cynnydd disgwyliedig yn y galw. O ran eich pwynt am gyflymder olrhain ac nid ei lwyddiant yn unig, mae hon yn stori newyddion da wirioneddol i Gymru. Dylem ni fod yn falch iawn o'r hyn y mae ein gweision cyhoeddus wedi'i wneud wrth i iechyd a llywodraeth leol weithio gyda'i gilydd. Yn ystod yr wythnos ddiwethaf pan wnaethom ni gyhoeddi ffigurau, olrheiniwyd 94 y cant o achosion newydd yn llwyddiannus, ac o ran eu cysylltiadau, olrheiniwyd 86 y cant o'u cysylltiadau yn llwyddiannus ac olrheiniwyd 73 y cant o'r cysylltiadau hynny o fewn 24 awr. Felly, rydym ni'n cyrraedd niferoedd uchel o bobl ac rydym ni'n eu cyrraedd yn gyflym iawn hefyd. Yr hyn yr ydym ni ei eisiau, serch hynny, yw bod mwy o wybodaeth yn cael ei darparu i ni yn gyflymach i ganiatáu i'n swyddogion olrhain cysylltiadau wneud eu gwaith, oherwydd mae hynny'n rhan hanfodol o gadw'r holl fathau eraill o weithgarwch ar agor i fusnes ledled Cymru, boed hynny mewn ardaloedd lle ceir nifer uchel neu isel o achosion. Ond rwy'n credu'n gyffredinol y gall pobl o bob ochr a gogwydd gwleidyddol gymryd cyfran o'r clod am yr hyn y mae system profi, olrhain a diogelu GIG Cymru yn ei gyflawni ledled y wlad. O ran Ysbyty Brenhinol Morgannwg, mae swyddfa'r Prif Swyddog Meddygol wedi anfon nodyn atgoffa at bob rhan o'r gwasanaeth ynghylch profi cleifion cyn iddyn nhw ddod i mewn. Mae staff yn cael eu profi yn Ysbyty Brenhinol Morgannwg, a bydd unrhyw benderfyniadau a wneir am unrhyw fesurau rheoli pellach yn digwydd ar ôl i'r tîm rheoli lleol a'r asiantaeth iechyd cyhoeddus leol eu hystyried, ynghyd â'r awdurdod lleol fel partner allweddol. Oherwydd bydd angen i ni feddwl am bwy y mae angen iddyn nhw fod yn yr ysbyty hwnnw a sut y mae'r parthau coch a gwyrdd sydd ar waith yn Ysbyty Brenhinol Morgannwg ac mewn ysbytai eraill yn gweithio - i wneud yn siŵr eu bod yn gweithio'n effeithiol. Rydym yn deall bod rhywfaint o hyn yn ymwneud â throsglwyddo o fewn yr ysbyty a daw rhywfaint ohono hefyd o'r realiti bod cronfa gymunedol o coronafeirws sydd wedi cynyddu dros yr wythnosau diwethaf, a dyna pam mae Rhondda Cynon Taf yn rhan o'r drefn cyfyngiadau lleol sydd gennym ar waith ar draws nifer o awdurdodau yng Nghymru. Ond pan fydd penderfyniad i'w wneud, mater i'r bwrdd iechyd lleol fydd cymryd rhai o'r camau hyn, ond os bydd angen i mi wneud penderfyniad, yna byddaf yn sicrhau fy mod yn cyfleu hynny i'r Aelodau a'r cyhoedd cyn gynted â phosibl.